**Referat fra møte i AU**

Tid: 23.08.2018 kl. 13.00 – 19.00

Sted: Kraftsenteret, Kristiansand

Til stede fra AU: Gro Anita Mykjåland, Harald Furre, Robert Cornels Nordli, Per Sverre Kvinlaug og Inger Løite. Forfall: Unni Nilsen, Thor Jørgen Tjørhom og Leiv Rygg.

Gjester i møte: Lars Erik Torjussen (styreleder AE), Tine Sundtoft (styrets nestleder AE), Leif Atle Beisland (styremedlem AE), Jill Akselsen (styremedlem AE), Svein Anders Tunheim (1. vara til styret AE) og Mette Harv (2. vara til styret AE).

Fra selskapet: Pernille Kring Gulowsen (konserndirektør Økonomi, finans og risiko), Jan Tønnessen (konserndirektør Vannkraft), Steffen Syvertsen
(konserndirektør Kraftforvaltning) og Frank Håland (konserndirektør Fellesoperasjoner).

Rådgivere for AU: Roy Mersland (UiA), Bjørn Einar Strandberg (PWC).

Referat: Rune Røiseland (sekretariat for AU og Eiermøte)

Møte var innkalt med følgende program og agenda:

1300 – 1345: Velkommen, og omvisning på Kraftsenteret

1400 – 1500: Status fra Agder Energi, med særlig fokus på sentrale forretningsområder

1515 – 1545: Bjørn Einar Strandberg (PwC) – med eksternt blikk på konsernets resultatrapport Q2/2018

1545 – 1630: Roy Mersland (UiA) - om de lange linjene i rådgivingen til AU og Eiermøte

1645 – 1730: Saker til behandling

* Innledende planer for eiermøte høsten 2018
* Rutiner for drøfting av engangshendelser og utbyttegrunnlag
* Definisjon av «Underliggende resultat, IFRS»
* Eiersamtaler med Statkraft
* Møtekalender for høsten 2018
* Evt.

1730 – 1900: Middag

**Oppsummering av møte**

Møte var planlagt som et felles oppstartsmøte mellom nytt AU og Agdereiernes oppnevnte styrerepresentanter i Agder Energi. Gjennom en omvisning på Kraftsenteret, presentasjoner av konsernet sentrale forretningsområder og en statusgjennomgang av den finansielle stillingen etter første halvår 2018, ble grunnlaget lagt for gode samtaler om potensialer for selskapet. Foredrag av arbeidsutvalgets rådgivere gav også grunnlag for viktig refleksjon, bl.a. rundt den nye eierskapsmeldingen, ratingselskapers rolle, arbeidet i AU og ikke minst rolledelingen mellom AU og styret. Fra Merslands foredrag ble det oppsummert følgende: «Det er eierne som eier puslespillet, men styret som legger brikkene». Det var samtidig stor enighet om at dialogen mellom AU og styrets medlemmer var svært viktig, og styremedlemmene ønsker signaler fra eierne som har oppnevnt dem.

Presentasjonene som Mersland og Strandberg benyttet legges ved referatet som vedlegg.

I siste del av møte hadde AU følgende saker på agendaen:

1. **Eiermøte høsten 2018**
Eiermøte høsten 2018 planlegges 30. november kl. 10. – 15. i Kristiansand. Kommunene orienteres så raskt som mulig om datoen.

Ettersom de mange store sakskompleksene som har preget eiermøtene de to siste årene er lukket (som avsluttede fusjonssonderinger, prosess med ny eierskapsmelding, ny utbyttepolitikk og fornyet viljeserklæring), vil det være ekstra viktig å løfte perspektivene i kommende eiermøte og programmere dette med relevant tematikk. Sekretariatet undersøker derfor bl.a. om sentrale ressurser fra fornybarsatsingen i Equinor har anledning til å dele sine perspektiver på utviklingen i energisektoren internasjonalt, som et supplement til Agder Energi sine egne vurderinger. En grundig presentasjon av Agder Energi sin strategiske satsing i Tyskland vil naturligvis også være svært relevant for eiermøte. Videre planlegging av eiermøte blir en hovedsak i førstkommende møte i AU.

1. **Rutiner for drøfting av engangshendelser og utbyttegrunnlag**
Agdereierne vedtok før sommeren sin utbyttepolitikk for kommende tre år. Denne ble formulert som følger:
2. *Underliggende IFRS innføres som utbyttegrunnlag*
3. *Agdereiernes styrerepresentanter skal i sitt forslag til utbytte vurdere, og drøfte med AU, hvorvidt vesentlige salgsgevinster eller tap skal holdes utenfor utbyttegrunnlaget*
4. *Fjorårets resultat beholdes som beregningsgrunnlag*
5. *Utbyttegulvet tas bort*
6. *Veiledende utbytteprosent settes til 70%*
7. *Utbyttepolitikken gjelder for årene 2018 - 2020
(dvs. regnskapsårene 2017-2019)*
8. *Fortsatt kvalitativ vurdering hvert år.*

Etter regnskapsåret 2017 tilsier dette at grunnlaget for beregning av utbytte til utbetaling i 2019 (ref. at fjorårets resultat beholdes som beregningsgrunnlag) vil være kr. 845 mill., slik det også ble kommunisert i eiermøte 25. mai 2018. Dette betyr at salgsgevinsten fra NetNordic på 224 millioner kroner i 2017, etter samtaler med Agdereiernes styrerepresentanter, holdes utenfor utbyttegrunnlaget.

I møte avklarte også AU at dialogen med Agdereiernes styremedlemmer, vedrørende hvorvidt vesentlige salgsgevinster eller tap skal holdes utenfor grunnlaget for beregning av utbytte, normalt skal skje når foregående års regnskapstall foreligger på nyåret. Med dette som utgangspunkt vil kommende års utbyttegrunnlag være klart innen eiermøtet i mai. Det presiseres her at formelle vedtak om utbytte først fattes av selskapets generalforsamling etter en årlig kvalitativ vurdering og styrets anbefaling (ref. utbyttepolitikken, pkt. 7).

I dialog med selskapet er det også avstemt at «vesentlige gevinster eller tap» innebærer salg av virksomhet eller eierandeler i virksomhet som har en effekt på resultat etter skatt med 25 mill. kr eller mer i løpet av et regnskapsår. Flere poster anses som vesentlige, selv om de enkeltvis utgjør mindre enn 25 mill. kr, dersom de samlet sett overstiger 50 mill. kr i løpet av et regnskapsår.

**«Underliggende resultat, IFRS»**

Som følger av ny utbyttepolitikk, som tar utgangspunkt i «Underliggende resultat IFRS», har AU i dialog med administrasjonen i AE og selskapet revisor avklart følgende definisjon:

**Resultat etter skatt IFRS**

+/- Endring i urealiserte verdier av kontrakter til virkelig verdi og av valutalån (etter skatt effekt)

+/- Endring i utsatt skatt/skattefordel som gjelder negativ grunnrenteinntekt til fremføring

- Vesentlige gevinster/tap ved salg av virksomhet eller andeler i virksomhet

(- Mulig justering for anleggsbidrag, avhengig av regnskapsprinsipp\*)

**= Underliggende resultat IFRS**

*\*) Mulig fremtidig endring på krav til regnskapsføring av anleggsbidrag kan aktualisere siste punktet. Ikke tatt inn foreløpig.*

1. **Eiersamtaler med Statkraft**
Statkraft inviterer til eiersamtaler på nyåret, og AU ønsker også i det videre å prioritere disse samtalene. God dialog mellom eierne er viktig og dette er en innarbeidet møteform som har fungert svært godt. AU reiser til Oslo etter lunsj på dag en, og treffer Statkraft til en uformell sammenkomst og middag på kvelden. Dag to fortsetter med et mer formelt møte på Lysaker kl. 09 og fram til lunsj. Etter lunsj låner AU et møterom, oppsummerer og drøfter evt. andre saker på dagsorden, før retur til Sørlandet i 15-tiden. Samlingen er denne gangen bl.a. en god anledning til å bli kjent med Statkraft sin ny ansvarlige for regionale eierskap. Det er faste medlemmer i AU, 1.vara og sekretariatet som bruker å reise til disse samtalene. Overnatting og reise ordnes av sekretariatet.

Det har kommet to alternative tidspunkt i invitasjon fra Statkraft: 9.1/10.1 2019 eller 10.1/11.1 2019. AUs medlemmer gir så fort som mulig tilbakemelding til sekretariatet i forhold til om en eller begge alternativene passer.
2. **Møtekalender for høsten 2018**
Møter i AU:
10. september kl. 0830 – 1200 (sted: Kraftsenteret Kristiansand)
30. oktober kl. 0900 – 1130 (sted: Kraftsenteret Kristiansand)
30. november kl. 15 – 16 (sted: Samme som eiermøte tidligere på dagen)

Eiermøte:
30. november kl. 1000 – 1500 (sted: avklares)

De som møter fast i AU får direkte innkalling i kalenderen. Vararepresentanter bes merke seg datoene og får innkalling ved eventuelle forfall.
3. **Eventuelt**
* AU ønsker å utarbeide et årshjul med oversikt over faste og planlagte aktiviteter og hendelser. Sekretariatet følger opp.
* Videre vil det være hensiktsmessig med en enkel informasjonspakke til nye medlemmer av AU. Denne kan tenkes å bestå av de sentrale formelle dokumentene som definerer utvalgets oppgaver, samt praktiske forhold (som reiseskjema). Sekretariatet følger opp.
* I forlengelse av referatet orienteres kommunene om planen for eiermøte 30. november samt de avklarte prosessene og definisjonene av forhold knyttet til den nye utbyttepolitikken.

Neste planlagte møte i AU: 10. september kl. 0830 – 1200 (sted: Kraftsenteret Kristiansand)

Ref.

Rune Røiseland

Kristiansand, 27.08.2018